ความไม่เชื่อมั่นในกระบวนการยุติธรรมไทยของประชาชนมีที่มาจากอะไรบ้าง
1.  คนยากจนเข้าไม่ถึงกระบวนการยุติธรรม : 
-  ด้วยข้อจำกัดหลายอย่าง ตั้งแต่เรื่องความรู้ ขนาดว่ายังไม่มีคดีความเราก็ไม่รู้แล้วว่ามันมีกลไกอะไรบ้าง มันซับซ้อนซ่อนเงื่อน พอถึงเวลาที่เราต้องเข้าสู่กระบวนการนั้นก็ต้องใช้เงินตั้งแต่ไปหาทนาย อย่ามาหลอกกันเลยว่ามีระบบทนายอาสา มีการให้ความช่วยเหลือทางกฎหมายสำหรับประชาชน มีไว้เหมือนของแก้บน คือมี แต่ไม่มีประสิทธิภาพ ไม่เต็มที่อย่างที่เราต้องการ 
-  การมีคดีความต้องใช้เวลาและทรัพยากรมาก ไม่ใช่แค่เรื่องเงินอย่างเดียว คนจนที่ต้องไปศาลวันนั้นไปทำงานไม่ได้ก็ไม่มีรายได้แล้ว 
-  ขณะที่เรามีกองทุนยุติธรรม มีระบบหลายอย่าง แต่ถามว่ามันทำหน้าที่ได้เต็มที่ไหม เราพูดกันถึงเรื่องสิทธิในการประกันตัว แต่ก็ยังมีอาชีพให้เช่าโฉนดสำหรับคนที่ต้องใช้หลักทรัพย์ประกันตัวไม่ใช่เหรอ ถ้าเป็นข้าราชการก็เอาตำแหน่งประกันได้ แต่ชาวบ้านที่มีรถเข็น จะเอารถเข็นไปประกันได้ไหมล่ะ แล้วถ้าคนจนไปติดคุกติดตะรางก็ยิ่งไปกันใหญ่เลย ใครจะไปเยี่ยม จะดูแลสุขภาพอนามัยยังไง 

2.  กระบวนการยุติธรรมเรามีปัญหาเรื่องความล่าช้า: 
-  ในมุมหนึ่ง กระบวนการยุติธรรมเราใช้เวลามาก ไม่ว่าคดีแพ่งหรือคดีอาญา โดยเฉลี่ยแล้วใช้เวลาเป็นปี 
-  ความล่าช้าเหล่านี้ทำให้เกิดความไม่แน่นอน ซึ่งอาจทำให้เกิดความเสียหายได้หลายอย่าง ระหว่างนั้นดอกเบี้ยก็เดิน ความมั่นใจที่เขาจะทำมาหากินก็ไปต่อไม่ได้ 
-  ช่วงที่ผ่านมาก็มีการออกกฎหมายเรื่องกำหนดระยะเวลาดำเนินงานในกระบวนการยุติธรรม ต้องตามดูต่อไปว่าจะไปได้หรือไม่ได้ 

3.  ความเชยหรือความล้าสมัยของกฎหมาย: ด้วยความที่สังคมเปลี่ยนเร็ว ในขณะเดียวกันทั้งกระบวนการนิติบัญญัติของเรา กระบวนการทำให้กฎหมายมีความเป็นปัจจุบัน หรือการทำให้กฎหมายไปดักปัญหาที่จะเกิดขึ้นล่วงหน้าได้ เหล่านี้เรายังมีปัญหาอยู่ 

4.  เรื่องบุคลากรและทัศนคติของภาครัฐ :
-  เวลามีคดีกัน ถ้าชาวบ้านสู้กันเองยังพอไหว แต่เมื่อไรก็ตามที่ชาวบ้านสู้กับรัฐ เราก็ไม่คิดว่าตำรวจจะเป็นกลางหรือเป็นคนที่เราจะไว้ใจได้
92.ข่าวสารทั่วไป สถิติต่างๆ